সীতার স্বয়ংবর

সীতার স্বয়ংবর (মৈথিলি: सीता स्वंवर) হলো একটি স্বয়ংবর অনুষ্ঠান, যার মাধ্যমে হিন্দু মহাকাব্য রামায়ণের প্রধান দুই চরিত্র ভগবান রাম ও দেবী সীতার বিবাহ সম্পন্ন হয়। ভারতীয় উপমহাদেশের রাজন্যবর্গের মধ্যে মিথিলা রাজ্যের রাজকুমারী সীতার পাণিগ্রহণের নিমিত্তে এই প্রতিযোগিতার আয়োজন করা হয়েছিল। সীতা স্বয়ংবর-এর এই মহতী আয়োজন সম্পন্ন হয়েছিল মিথিলার রাজা তথা সীতার পিতা সীরধ্বজ জনকের রাজদরবারে।

 পটভূমি 

রামায়ণ সহ অন্যান্য হিন্দু শাস্ত্র অনুসারে, দেবাদিদেব মহাদেবের দিব্য ধনু 'পিনাক' মিথিলার রাজা দেবরাত জনকের নিকট সুরক্ষার জন্য গচ্ছিত ছিল। রাজা সীরধ্বজ জনক পৈতৃক উত্তরাধিকার সূত্রে এই পিনাক ধনু প্রাপ্ত হন। লোকবিশ্বাস ছিল যে, এই ধনু এতটাই শক্তিশালী ও ভারি ছিল যে, কোনো সাধারণ মানবের পক্ষে তা উত্তোলন করা অসম্ভব। একদা রাজকুমারী সীতা তাঁর শৈশবে অবলীলায় এই ধনু উত্তোলন করেছিলেন। রাজা জনক যখন কন্যা সীতাকে সেই দিব্য ধনু পিনাক উত্তোলন করতে দেখলেন, তিনি তাঁর শক্তিমত্তা দর্শনে অভিভূত হলেন এবং অনুধাবন করলেন যে সীতা কোনো সাধারণ মানবী নন।

অতঃপর রাজা জনক মনস্থির করেন যে, রাজকুমারী সীতার বিবাহ এমন এক বীরের সাথে হওয়া বাঞ্ছনীয়, যিনি এই শিবধনু উত্তোলন ও ভঙ্গ করতে সক্ষম। তাই কালক্রমে রাজকুমারী সীতা যখন বিবাহযোগ্য হলেন, তখন রাজা জনক তাঁর রাজসভায় সীতার উপযুক্ত পাত্র নির্বাচনের জন্য স্বয়ংবর সভা-র আয়োজন করেন। স্বয়ংবর সভায় রাজা জনক উপস্থিত রাজন্যবর্গের নিকট এই শর্ত রাখেন যে, রাজকুমারী সীতার পাণিপ্রার্থীকে অবশ্যই দেবাদিদেবের দিব্য ধনু পিনাক উত্তোলন করতে হবে এবং তা ভঙ্গ করতে হবে।

 বর্ণনা 
রামায়ণের বিভিন্ন সংস্করণে সীতা স্বয়ংবরের আখ্যানে যৎসামান্য ভিন্নতা পরিলক্ষিত হয়। রামানন্দ সাগরের রামায়ণ ধারাবাহিকে সীতা স্বয়ংবর অনুষ্ঠানটিকে রাজা জনকের রাজসভায় অনুষ্ঠিত এক দিবসের ঘটনা হিসেবে চিত্রিত করা হয়েছে, যেখানে সমগ্র আর্যাবর্তের রাজন্যবর্গ ও রাজকুমারগণ আমন্ত্রিত ছিলেন। তবে কোনো কোনো পণ্ডিত ও লোকগাথা অনুসারে, সীতা স্বয়ংবর সভা কেবল এক দিনের অনুষ্ঠান ছিল না, বরং তা বহু দিন ধরে চলেছিল।

জনশ্রুতি রয়েছে যে, লঙ্কাধিপতি রাজা রাবণ বিনা আমন্ত্রণে এই সভায় উপস্থিত হয়েছিলেন। 'বাণাসুর' নামক উপাখ্যানে বর্ণিত আছে, স্বয়ংবর সভার সভাপতি যখন রাজা রাবণের পরিচয় জিজ্ঞাসা করেন, তখন রাবণ তাঁর প্রতি অত্যন্ত ক্রুদ্ধ হন। রাজা রাবণ ও বাণাসুরের এই কথোপকথন রাবণ-বাণাসুর সংবাদ নামে প্রসিদ্ধ। কথিত আছে, রাবণ সেখানে জোরপূর্বক ভগবান শিবের দিব্য ধনু উত্তোলনের প্রয়াস করেছিলেন, কিন্তু তিনি তা উত্তোলনে সম্পূর্ণ ব্যর্থ হন। এমনকি তিনি ধনুটিকে তিলমাত্র নড়াতেও অক্ষম হন। লোকবিশ্বাস মতে, রাজকুমারী সীতাও অন্তরের অন্তঃস্থল থেকে রাবণকে জীবনসঙ্গী হিসেবে বরণ করতে অনিচ্ছুক ছিলেন। অবশেষে, রাজসভায় উপস্থিত সকলের সম্মুখে অপমানিত হয়ে রাবণ সেখান থেকে প্রস্থান করেন। শ্রীরামচরিতমানস অনুসারে, স্বয়ংবর সভায় রাবণের ব্যর্থতার মূল কারণ ছিল তাঁর শক্তিমত্তার প্রতি দম্ভ ও অহংকার। সেই ধনু উত্তোলনের জন্য শক্তির প্রয়োজন ছিল না, প্রয়োজন ছিল ভক্তি ও প্রেমের। দিব্য ধনু উত্তোলনের জন্য পাত্রের যোগ্যতার মাপকাঠি ছিল দয়ালু, মিষ্টভাষী, বিনম্র এবং অহংবোধহীন ব্যক্তিত্ব। রাজা রাবণের পূর্বে এবং পরে বহু পরাক্রমশালী রাজা ও রাজকুমার সেই দিব্য ধনু উত্তোলনের চেষ্টা করেন, কিন্তু কেউই নিজেদের শক্তিবলে তা উত্তোলন করতে সক্ষম হননি।

 রাজকুমার রাম ও লক্ষ্মণের আগমন 

কথিত আছে, মহর্ষি বিশ্বামিত্র সীতা স্বয়ংবর সভায় অংশগ্রহণের জন্য রাজা জনকের আমন্ত্রণ লাভ করেছিলেন। আমন্ত্রণ প্রাপ্তির পর, মহর্ষি বিশ্বামিত্র তাঁর দুই শিষ্য রাম ও লক্ষ্মণকে সঙ্গে নিয়ে মিথিলা রাজ্যে গমন করেন। কিছুদিন পর তাঁরা রাজা জনকের রাজদরবারে উপনীত হন, যেখানে সীতা স্বয়ংবর সভার আয়োজন করা হয়েছিল। স্বয়ংবর সভায় যখন সকল রাজা ও রাজকুমার দিব্য ধনু উত্তোলনে ব্যর্থ হন, তখন গুরু বিশ্বামিত্র তাঁর শিষ্য রামকে সেই ধনু উত্তোলনের নির্দেশ প্রদান করেন।

প্রচলিত আছে যে, রাজকুমার রাম প্রথমে মহাদেবের দিব্য ধনু পিনাককে ভক্তিভরে প্রণাম জানান এবং রাজকুমারী সীতার ন্যায় অনায়াস ভঙ্গিতে ও বিনম্র চিত্তে তা উত্তোলনের প্রয়াস করেন। তাঁর সেই আত্মিক প্রচেষ্টা সফল হয় এবং তিনি অবলীলায় দিব্য ধনুটি উত্তোলন করেন। অতঃপর তিনি সেই ধনু ভঙ্গ করেন। এরপর রাজকুমারী সীতা রাজকুমার রামের সমীপে আগমন করেন। তিনি নিজের স্বয়ংবর মাল্য শ্রীরামের কণ্ঠে অর্পণ করেন এবং তাঁকে পতি রূপে বরণ করে নেন।

 উত্তরাধিকার ও প্রভাব 
আধুনিক যুগেও ভারতীয় উপমহাদেশের বিভিন্ন প্রান্তে নাটক, মঞ্চায়নের মাধ্যমে এবং রামলীলায় সীতা স্বয়ংবর-এর অনুষ্ঠানটি প্রদর্শিত হয়। ২০১৬ সালে স্টার প্লাসের টেলিভিশন ধারাবাহিক সিয়া কে রাম-এ সীতা স্বয়ংবর বিষয়ক বিশেষ ও আড়ম্বরপূর্ণ পর্ব সম্প্রচারিত হয়। রামায়ণের এই জনপ্রিয় মহাকাব্যিক ঘটনা "সীতা স্বয়ংবর" সম্পর্কে জনসচেতনতা বৃদ্ধির লক্ষ্যে তাঁরা ১৫ দিনব্যাপী ধনুশ যাত্রা-র সূচনা করেন, যা ভারতের উত্তর প্রদেশ, গুজরাত এবং পাঞ্জাব জুড়ে ১০৭টি প্রধান শহর পরিক্রমা করে।

 তথ্যসূত্র 

বিষয়শ্রেণী:রামায়ণ
বিষয়শ্রেণী:মিথিলা
বিষয়শ্রেণী:হিন্দুধর্ম